**Н А Ц Р Т**

На основу члана 4. и 13. Закона о комуналним делатностима („Службени гласник РС“, бр. 88/2011, 104/2016 и 95/2018), члана 20. став 1. тачка 2. Закона о локалној самоуправи („Службени гласник РС“, бр. 129/07, 83/2014 – др. закон, 101/2016 – др. закон и 47/2018), члана 1. Уредбе о начину и условима за отпочињање обављања комуналних делатности („Службени гласник РС“, бр. 13/2018, 66/2018 и 51/2019), члана 15. став 1. тачка 2. и члана 40. Статута општине Љубовија („Службени лист општине Љубовија“, бр. 3/2019), Скупштина општине Љубовија, на седници одржаној дана \_\_\_\_\_\_\_\_ 2020. године, донела је

**О Д Л У К У**

**О ВОДОВОДУ И КАНАЛИЗАЦИЈИ**

**I ОПШТЕ ОДРЕДБЕ**

**Члан 1.**

Овом одлуком прописују се општи услови и начин организовања послова у вршењу комуналних делатности пречишћавања и дистрибуције воде са постојећег изворишта у општини Љубовија, пречишћавања и одвођења атмосферских и отпадних вода, као и услови за коришћење комуналних производа и комуналних услуга на територији општине Љубовија, коју покрива систем јавног водовода и јавне канализације.

**Члан 2.**

Поједини изрази употребљени у овој одлуци имају следеће значење:

1. пречишћавање и дистрибуција воде је сакупљање, прерада, пречишћавање воде и испорука воде корисницима за пиће и друге потребе, водоводном мрежом до мерног инструмента потрошача, обухватајући и мерни инструмент;

2. одвођење атмосферских и пречишћавање отпадних вода је сакупљање и уклањање употребљених и отпадних, атмосферских и површинских вода са јавних површина системом канализационе мреже и пумпним станицама, одводним каналима, дренажом или на други начин, њихово пречишћавање и испуштање из мреже, одржавање канализационе мреже, канала, сливника и других објеката за уклањање воде, чишћење септичких јама, као и сакупљање и искоришћавање вода од прикључка потрошача на уличну мрежу и одвођење канализационом мрежом, пречишћавање и испуштање из мреже;

3. јавни водовод је систем за снабдевање водом за пиће који има санитарно уређено и заштићено извориште, бунаре, резервоар и водоводну мрежу, а чине га објекти, уређаји и опрема, рачунајући и прикључке корисника до мерног инструмента, укључујући и мерни инструмент;

4. унутрашњи водовод је инсталација, уређаји и објекти после водомера гледајући у смеру тока воде, почев од вентила са испусном славином, а који служе за снабдевање корисника водом из јавног водовода, укључујући и водомерно склониште;

5. водомерно склониште је простор за смештај водомера (један или више) и може бити водомерно окно или посебан заштићен простор у објекту;

6. јавна канализација је скуп објеката, уређаја и опреме, укључујући и прикључке корисника, који служи за прикупљање, одвођење и пречишћавање отпадних вода, а чине је фекална и атмосферска канализација;

7. објектима за евакуацију отпадних вода канализације, у смислу одредаба ове одлуке, сматрају се колекторска и улична канализациона мрежа, шахтови, постројења и инсталације које служе за одвођење и пречишћавање отпадних вода до сабирне шахте на главном колектору уколико не постоји сабирно ревизионо окно изграђено по условима ЈКП „Стандард" Љубовија, канализационе мреже стамбене зграде корисника или блока стамбених зграда;

8. општа канализација је канализација за одвођење отпадних вода заједно са атмосферским и површинским водама;

9. атмосферска канализација је канализација за одвођење само атмосферских и површинских вода са јавних површина, коловоза, тротоара и олука;

10. индустријска канализација је скуп објеката и уређаја индустријског погона којима се одводе отпадне индустријске воде до прикључења на јавну канализацију, укључујући и уређаје за претходно пречишћавање отпадних вода, мераче протока и контролне региструјуће инструменте, у складу са позитивним прописима;

11. корисници комуналних услуга су физичка и правна лица и приватни предузетници који су власници, закупци или корисници по другом основу објеката који су прикључени на јавни водовод и канализацију, у складу са законом и овом одлуком;

12. прикључак на мрежу јавног водовода је спој на цевовод јавног водовода, цев до затварача и затварач иза водомера;

13. објекат је једна или више грађевина које чине функционалну целину и који су прикључени на јавни водовод и канализацију;

14. засебна целина је стан, пословни простор, гаража и сл., који су прикључени на јавни водовод и канализацију;

15. главни водомер је сваки водомер који се налази у водомерном окну или просторији водомера непосредно на завршетку спојног вода прикључка и може бити за једну засебну целину, целу зграду или објекат;

16. неовлашћено коришћење воде, односно канализације, је коришћење јавног водовода, односно јавне канализације, противно одредбама закона и ове одлуке.

**Члан 3.**

Општина Љубовија, у складу са законом, обезбеђује организовано и трајно обављање и развој комуналних делатности из члана 1. ове одлуке.

**Члан 4.**

Комуналне делатности из члана 1. ове одлуке, као и управљање јавним водоводом и јавном канализацијом на територији општине Љубовије обавља Јавно комунално предузеће „Стандард" Љубовија (у даљем тексту: ЈКП), осим управљања атмосферском канализацијом, за коју је надлежно Јавно предузеће ЈП „Љубовија“ Љубовија (даље: ЈП).

**Члан 5.**

Јавни водовод и јавна канализација су јавна својина општине Љубовија, као добра од општег интереса којим управља ЈКП, односно ЈП за атмосферску канализацију.

Изградња објеката из става 1. овог члана се по правилу реализује преко ЈКП, односно ЈП и то тако што оштина Љубовија, као оснивач ЈКП и ЈП кроз субвенције ЈКП и ЈП трансферише материјална средства потребна за реализацију изградње објеката из става 1 ове одлуке.

Изграђеним објектима из става 1. овог члана, по прибављању грађевинске и употребне дозволе, управља ЈКП, односно ЈП, код кога се налази комплетна инвестиционо-техничка документација.

ЈКП и ЈП се обавезују да доставе органу општинске управе надлежном за упис и евидентирање јавне својине документацију која је потребна за упис објеката из става 1. овог члана.

**II ПРЕЧИШЋАВАЊЕ И ДИСТРИБУЦИЈА ВОДЕ**

**Члан 6.**

ЈКП је дужно да врши испоруку здраве пијаће воде корисницима непрекидно, 24 часа дневно, у складу са техничким могућностима ЈКП и да врши контролу исправности воде.

Изузетно од одредаба из става 1. овог члана, у случају више силе, испорука воде се врши према следећем редоследу:

- болница и здравствене установе;

- ватрогасна служба;

- предшколске установе и школе;

- објекти за потребе Војске Србије и МУП-а;

- грађани;

- привреда.

ЈКП је дужно да обезбеди техничке услове и капацитете за обезбеђивање испоруке воде у случају више силе из претходног става.

Трошкове настале за обезбеђење техничких услова и капацитета из претходног става сноси општина Љубовија.

**Члан 7.**

Корисници услуга су дужни да:

- воду из јавног водовода троше рационално и да спроводе мере које на основу закона и ове одлуке пропише надлежни орган;

- одржавају своје унутрашње инсталације у исправном стању, тако да не угрожавају друге кориснике.

**Члан 8.**

ЈКП може, уз сагласност Општинског већа општине Љубовија, прописати мере за штедњу воде за време несташице воде (период сушних лета), при чему је дужно да се стара да објекти од посебног значаја буду снабдевани довољном количином воде, као и да грађанима и другим корисницима равномерно изврши испоруку расположиве количине воде.

ЈКП приступа рационализацији односно привременом прекиду водоснабдевања и предузима хитне мере за отклањање узрока сметњи у водоснабдевању, уколико дође до поремећаја услед више силе или других разлога који се нису могли предвидети, већих техничких сметњи и кварова на јавним објектима водовода, при чему је дужно да одмах, без одлагања, обавести кориснике о поремећају и трајању истог (путем средстава јавног информисања или на други погодан начин).

**Члан 9.**

У случајевима из члана 8. ове одлуке, ЈКП предузима следеће мере:

1) привремено снабдевање корисника на други начин (путем цистерни за воду и сл.), уколико се поремећај у водоснабдевању не отклони у року од 24 часа;

2) радно ангажовање запослених на отклањању узрока поремећаја, односно разлога због којих је дошло до прекида у снабдевању водом, као и ангажовање трећих лица у обезбеђивању услова за нормалну испоруку воде;

3) хитне поправке и замену инсталација и уређаја којима се обезбеђује испорука воде, као и заштиту инсталација и уређаја од даљих хаварија;

4) друге потребне мере, уз сагласност Општинског већа;

**Члан 10.**

У случају изненадног прекида снабдевања водом, ЈКП је дужно, да у најхитнијем могућем року, обавести кориснике код којих може настати опасност по живот и здравље људи или велика материјална штета услед прекида у водоснабдевању.

**Коришћење воде у јавне сврхе**

**Члан 11.**

Коришћењем воде у јавне сврхе, у смислу ове одлуке, сматра се коришћење воде за гашење пожара, јавне чесме и фонтане, јавне санитарне објекте, јавне купалишне базене, градска гробља и друго.

Услови коришћења и начин плаћања воде утрошене у јавне сврхе одређују се уговором закљученим између ЈКП и корисника који користе воду за сврхе из претходног става или власника јавних објеката.

**Члан 12.**

ЈКП одређује начин обележавања јавних хидраната.

Воду из јавних хидраната могу узимати само овлашћена предузећа или организације, док ватрогасна служба може користити воду преко свих хидраната у свако време.

ЈКП је дужно да ватрогасној служби достави план положаја свих хидраната на уличној водоводној мрежи, као и да је обавести о укинутим, уклоњеним и новоподигнутим хидрантима, најкасније у року од 5 дана по насталој промени.

Остали корисници морају имати посебно одобрење од ЈКП за коришћење воде помоћу хидрантног наставка на одређеном месту, који мора бити пријављен и видно обележен.

**Члан 13.**

ЈКП даје сагласност и врши постављање јавних чесми и њихово спајање са јавним водоводом.

Захтев за постављање јавних чесми могу поднети: оснивач или орган коме је поверено вршење послова на уређењу, коришћењу, унапређивању и заштити грађевинског земљишта, месна заједница, заинтересовано предузеће (организација) или група грађана.

Трошкове постављања, одржавања и утрошка воде са јавне чесме, сноси подносилац захтева за њено постављање.

**Изградња и прикључивање на јавни водовод**

**Члан 14.**

Изградњу јавног водовода врши ЈКП уколико за то има материјално техничке и кадровске могућности, односно други извођач радова коме то након спроведеног поступка јавне набавке повери ЈКП као инвеститор у име општине Љубовија.

Извођач радова је обавезан да писменим путем обавести ЈКП о почетку извођења радова на изградњи јавног водовода, најкасније 8 дана пре почетка извођења истих.

Техничка документација за изградњу јавног водовода обавезно подлеже претходној сагласности ЈКП у погледу техничких и других услова, без којих се не може издати одобрење за изградњу.

Надзор над извођењем радова врши ЈКП, односно други субјект кога ангажује ЈКП као инвеститор у име општине Љубовија.

**Члан 15.**

ЈКП као инвеститор је дужно да поднесе захтев надлежној геодетској управи, односно надлежној служби за снимање водоводне и канализационе мреже са кућним прикључцима, ради уписа у катастар подземних инсталација а средства за трошкове који настану по овој обавези обезбеђује општина Љубовија као оснивач.

**Члан 16.**

При изградњи комуналних објеката, када радове изводе трећа лица, надзор над изградњом објеката врши ЈКП, односно други субјект кога ангажује ЈКП.

**Члан 17.**

Надлежни општински орган не може издати употребну дозволу уколико нису испуњени услови из претходног члана.

**Члан 18.**

На комуналним објектима не могу се изводити радови без одобрења ЈКП или ЈП, које управља тим објектима.

**Снабдевање водом и постављање водоводног прикључка**

**Члан 19.**

На парцелама на којима је, односно уз које је изграђен јавни водовод, одређује се појас за његово одржавање у коме се не може градити или се може градити под посебним условима које одреди ЈКП.

Од критеријума прописаних у ставу 1. овог члана, може се одступити само уз осигурање јавног водовода заштитном грађевином, по условима које одреди ЈКП.

ЈКП не одговара за штету коју власник парцеле на којој се налази, односно уз коју пролази јавни водовод, претрпи због пуцања или оштећења цевовода, ако је објекат изграђен супротно ставу 1. овога члана.

**Члан 20.**

Сваки објекат поред кога пролази јавни водовод може имати посебан прикључак на јавни водовод.

Изузетно од одредаба става 1. овог члана, и то само када се ради о објектима за колективно становање – стамбене зграде, ЈКП може дати сагласност да више објеката има заједнички прикључак. У случају да не постоји могућност да сваки објекат има засебни водомер, потрошња воде ће се обрачунавати паушално, сходно одредбама ове одлуке.

Више стамбених и других објеката, који имају заједнички улаз у двориште и једног власника, могу имати један прикључак.

**Члан 21.**

Водоводни прикључак поставља се ради трајног или привременог снабдевања водом корисника.

На захтев власника, односно корисника објекта, ЈКП решењем утврђује техничке услове за прикључење објекта на јавни водовод, у складу са техничким нормативима, у року од 30 дана од дана подношења захтева.

Давање новог прикључка може се издати уз услов да се давањем истог не угрозе постојећи корисници.

Техничке нормативе из става 1. овог члана утврђује ЈКП општим актом.

Прикључак на уличну водоводну мрежу, ради привременог снабдевања корисника водом, може се одобрити ради изградње, односно реконструкције објекта, изградње и уређења нових зелених површина, за организовање и одржавање већих спортских, културних и других манифестација, и у другим случајевима у складу са законом и овом одлуком.

**Члан 22.**

Ради трајног снабдевања водом корисника, уз захтев за прикључак подноси се следећа документација:

1) копија плана катастарске парцеле на којој се врши прикључивање на водовод, односно канализацију;

2) доказ о праву својине, односно праву коришћења земљишта на коме се гради објекат;

3) сагласност власника непокретности или носиоца права коришћења на непокретности, ако се спајање мора извршити преко те непокретности;

4) изјаву о начину решавања питања отпадних вода (канализација или септичка јама);

5) доказ о уплати накнаде за прикључак;

6) дозвола за изградњу објекта или доказ да је поднео захтев за легализацију бесправно изграђеног објекта.

Изузетно, у случају да подносилац захтева не може обезбедити сва документа из става 1. тачка 1-6 овог члана, истом се може одобрити привремени прикључак, са одложним роком трајања од 6 месеци до испуњења свих прописаних услова у овом члану, а у складу са законом.

**Члан 23.**

ЈКП, у форми решења, одлучује о захтеву из члана 22. Одлуке, у складу са условима и техничким нормативима, у року од 15 дана.

По приговору на решење из претходног става, одлучује Надзорни одбор, у првом степену.

По жалби на решење Надзорног одбора Јавног комуналног предузећа, одлучује Општинско веће општине Љубовија, у другом степену.

**Члан 24.**

На решење ЈКП по захтеву за утврђивање техничких услова за прикључење на јавни водовод може се изјавити жалба, у року од 15 дана од дана достављања решења.

По жалби на решење из претходног става решава Општинско веће општине Љубовија.

У поступку по захтевима за прикључивање на јавни водовод примењују се одредбе Закона о општем управном поступку.

**Члан 25.**

ЈКП је дужно да, у року од 30 дана од дана подношења захтева за прикључење, изврши прикључење објекта подносиоца захтева на јавни водовод, под условом да су извршени сви претходни радови и прибављена техничка документација, односно да је корисник испунио све услове за прикључење.

**Члан 26.**

Трошкове прикључења објекта на јавни водовод сноси корисник.

Извођење прикључка врши ЈКП, на терет инвеститора, власника или корисника објекта.

Изведени прикључак се преноси на коришћење и одржавање ЈКП без накнаде.

**Члан 27.**

Овом одлуком изричито се забрањује:

1. самостално постављање водоводног прикључка и уграђивање водомера од стране неовлашћеног лица и без одговарајуће техничке документације;

2. укључивање унутрашњих водоводних инсталација објекта на јавни водовод, преко унутрашњих водоводних инсталација суседног или другог објекта и омогућавање таквог прикључка, а које је у супротности са одредбама ове одлуке;

3. коришћење воде испред водомера на водоводном прикључку;

4. укрштање водоводне мреже са другом водоводном мрежом која није јавна (преспајање, „бај-пас“ и сл.), канализационом мрежом на непрописном одстојању или септичком јамом, просторијама са парним постројењима за прање, чишћење, фарбање или хемијским и другим отровним и агресивним средствима;

5. прикључење водоводне мреже које би угрозило функционисање постојећих водоводних и канализационих објеката и инсталација, као и других инсталација;

6. предузимање других радњи над унутрашњом водоводном инсталацијом, које утичу на снабдевање водом других корисника.

**Члан 28.**

Прикључке одржава ЈКП о свом трошку.

Сваки квар на прикључку корисник је дужан да пријави одмах по сазнању.

Ако настали квар проузрокује прекид снабдевања водом ЈКП је дужно да поправку изврши у најкраћем могућем року а најдуже у року од 36 сати. Уколико не може да отклони квар ЈКП је дужно да обезбеди други извор снабдевања за потрошаче (цистерна са пијаћом водом и др.)

Трошкове поправке за квар који је настао кривицом или непажњом корисника сноси сам корисник.

**Члан 29.**

Сваки водоводни прикључак мора имати засебно и прописано жигосан водомер, чију врсту и величину одређује ЈКП.

ЈКП је дужно да врши периодични преглед (оверавање) водомера о свом трошку, као и ванредне контроле уколико се укажу потребе.

У периоду важности жига, трошкове поправке мерног инструмента сноси корисник, у складу са Законом о мерама и драгоценим материјалима, као и вршења ванредне контроле, по захтеву корисника ако се утврди да је мерни инструмент исправан.

Трошкове набавке водомера сноси корисник, које плаћа ЈКП кроз цену водоводног прикључка.

**Члан 30.**

Корисник мора да обезбеди водомерно окно - шахт, који мора да буде сув, чист и заштићен од мраза.

Демонтирање и прикључивање мерног инструмента врши ЈКП.

**Члан 31.**

Водомер мора бити смештен у посебном склоништу (шахту), чије трошкове изградње и одржавања сноси корисник, а који изграђује по упутствима техничке службе ЈКП.

Шахт из става 1. овог члана мора бити прописано саграђен (водонепропусан) и обезбеђен од утицаја ниских температура – мржњења.

Трошкови настали услед неодржавања или неправилног одржавања склоништа за водомер падају на терет корисника.

**Члан 32.**

ЈКП је дужно да кориснике воде, осим у случајевима неодложних радова унапред обавести о планираним радовима на одржавању водоводне мреже.

О извођењу поправки и промена на прикључку који се налази на јавној површини, ЈКП претходно обавештава надлежну организациону јединицу општинске управе, изузев ако је поправка хитне природе, о чему се надлежна организациона јединица управе обавештава накнадно.

За извођење поправки и промена на прикључку који се не налази на јавној површини није потребна сагласност корисника, али је ЈКП дужно да га о томе обавести, пре почетка извођења радова, изузев ако је поправка хитне природе, о чему се корисник обавештава накнадно.

**Одржавање и реконструкција водовода**

**Члан 33.**

Одржавање и реконструкцију јавног водовода врши ЈКП о свом трошку уз материјално - техничку помоћ оснивача.

**Члан 34.**

Ако се измештање и реконструкција мреже јавног водовода врши због извођења грађевинских радова или је мрежа јавног водовода оштећена извођењем других радова, трошкове њеног измештања, реконструкције и оправке, сноси инвеститор наведених радова.

Извођењем радова на реконструкцији улица (тротоара и коловоза), који условљава измештање или реконструкцију водоводне мреже, трошкове на извођењу ових радова сноси инвеститор.

Трошкове из става 1. овог члана сноси инвеститор и у случају оштећења мреже нивелацијом и припремним радовима за уређење простора и изградњу објеката.

**Члан 35.**

За штету која настане извођењем радова од стране ЈКП одговара ово предузеће.

Власник, односно корисник непокретности која се налази испод, изнад или поред објеката јавног водовода, не може обављати радове који би могли угрозити функционалност водоводних инсталација.

Штету и трошкове санирања мреже настале извођењем радова на непокретности, из става 2. овог члана, сноси власник те непокретности.

**Члан 36.**

Не могу се изводити грађевински и други радови изнад, испод или у непосредној близини водоводних цеви и у зони непосредне заштите изворишта и резервоара, без предходне сагласности ЈКП.

Ако је започета или завршена изградња грађевинског или другог објекта на цевоводу, којим се угрожава пружање комуналне услуге или одржавања објеката јавног водовода, надлежна инспекција је дужна да у року од 3 дана од дана сазнања за исто, донесе решење о рушењу започетог, односно изграђеног објекта.

Решење из става 2. овог члана надлежна инспекција доноси и у случају изградње објекта без одобрења за изградњу у непосредној зони санитарне заштите изворишта и објеката јавног водовода.

**Члан 37.**

Оштећења и кварови на јавном водоводу пријављују се ЈКП.

ЈКП обавезно је да води књигу поднетих пријава и да подносиоца пријаве информише о броју под којим је евидентирана пријава дежурном диспечеру.

ЈКП је дужно да оштећења и кварове на јавном водоводу отклони у најкраћем могућем року од момента пријаве квара, а најдуже у року од 36 сати. Уколико не може да отклони квар ЈКП је дужно да обезбеди други извор снабдевања за потрошаче (цистерна са пијаћом водом и др.)

**Члан 38.**

ЈКП је дужно да пре почетка извођења радова на јавном водоводу, који би изазвали прекид испоруке воде дуже од 5 часова, обавести кориснике о прекиду и трајању прекида испоруке воде путем средстава јавног информисања, а надлежну организациону јединицу општинске управе писаним путем.

**Члан 39.**

ЈКП је дужно да површину оштећену извођењем радова доведе у првобитно стање у року од 15 дана од дана завршетка радова.

Рок из претходног става продужава се у случају више силе и временских услова за онолико дана колико је виша сила трајала.

**Члан 40.**

Средства за одржавање и реконструкцију јавног водовода обезбеђује ЈКП и оснивач, на основу Закона о комуналним делатностима.

Средства за одржавање унутрашњег водовода обезбеђују корисници.

**Права и обавезе ЈКП**

**Члан 41.**

ЈКП је дужно да:

- испоручује воду корисницима према стандардима квалитета воде утврђеним законом;

- одржава систем јавног водовода и канализације у стању функционалне исправности, тако да обезбеди трајну и квалитетну услугу;

- преузме у систем јавне канализације употребљене и отпадне воде, које се у јавну канализацију упуштају преко контролног окна, ако је квалитет употребљених и отпадних вода у складу са посебним прописима, којима се одређују критеријуми за одређивање квалитета употребљених и отпадних вода;

- одмах, односно у најкраћем могућем року, обавести кориснике, преко средства јавног информисања или на други одговарајући начин, о немогућности испоруке воде и планираним прекидима у испоруци воде или одвођењу употребљених отпадних вода;

- обавести кориснике о престанку околности због којих је наступио прекид испоруке воде, односно одвођења употребљених отпадних вода;

- врши периодичну контролу исправности, а по потреби и замену водомера, у складу са прописима;

- изда потврду кориснику о замени водомера.

ЈКП дужно је да обавести комуналну инспекцију општинске управе када:

- корисник спречава контролу ради утврђивања неовлашћеног коришћења јавног водовода и јавне канализације;

- утврди да корисник неовлашћено користи јавни водовод или јавну канализацију;

- утврди да је на прикључку или унутрашњем водоводу изведено прикључење за трећа лица, или када утврди да корисник обрачунава и наплаћује услуге од трећих лица.

ЈКП:

- не одговара за штету насталу прекидом испоруке воде услед лоших хидролошких прилика, односно суше (виша сила);

- не одговара за штету насталу у систему јавне канализације услед поплаве узроковане хидролошким приликама (виша сила);

- не одговара за штету насталу на унутрашњој водоводној инсталацији, санитарним уређајима и објектима, грејачима, кућним апаратима и другим уређајима прикљученим на водоводне инсталације:

- због неодржавања или неправилно изведених унутрашњих инсталација;

- због загађења унутрашње инсталације;

- због смрзавања дела инсталација или водомера и спојног и прикључног вода у водомерном окну;

- због квара на уређају за смањење притиска који је уградио корисник;

- у свим другим случајевима насталим због непридржавања услова прописаних овом одлуком и законом;

- има право контроле унутрашњег водовода корисника са циљем утврђивања неовлашћеног коришћења јавног водовода и јавне канализације;

- има право и обавезу да кориснику наплати штету и остале трошкове проузроковане неовлашћеним коришћењем јавног водовода и канализације када утврди да корисник неовлашћено користи јавни водовод и канализацију;

- не одговара за штету насталу обуставом испоруке воде неовлашћеном кориснику или кориснику коме је испорука воде обустављена услед неплаћања рачуна.

**Права и обавезе корисника**

**Члан 42.**

Корисник воде:

- има право да писаним путем од ЈКП затражи привремено искључење и поновно укључење на водоводну мрежу о свом трошку, уз писмену сагласност власника, ако исти није и власник;

- који одјави коришћење воде из јавног водовода дужан је да плати сва дуговања за извршене комуналне услуге;

- може користити комуналне услуге искључиво за потребе домаћинства, односно пословног простора чији је власник, или корисник по другом основу;

- не може омогућити другом правном или физичком лицу прикључење на унутрашњи водовод и канализацију;

- који се због статусних или организационих разлога мења у два или више правних субјеката, дужан је да у року од 30 дана од дана настале промене о томе обавести ЈКП. Ако корисник не обавести ЈКП о насталој промени, сматраће се да омогућава другом лицу прикључење и неовлашћено коришћење комуналне услуге преко свог прикључка;

- је дужан да одржава унутрашњи водовод и канализацију у стању функционалне исправности на начин који спречава сваку могућност повреде људи и загађења, угрожава имовину других корисника јавног водовода, односно јавне канализације;

- може затворити вентил иза водомера (гледајући смер протока воде) и о томе је потребно одмах да обавести ЈКП;

- је дужан да у свако доба допусти стручним службама ЈКП преглед и надзор над унутрашњим инсталацијама у случају претпоставке могућег или насталог загађења система водоснабдевања, односно у случају испуштања отпадних вода у јавну канализацију чији квалитет није у складу са посебним прописима;

- је дужан да омогући очитавање водомера;

- је дужан да омогући ЈКП замену водомера и контроле водомера у складу са прописима;

- је дужан да у свако доба допусти ЈКП узимање узорака воде из унутрашњег водовода и канализације у сврху контроле квалитета и провере да ли се корисник придржава услова из ове одлуке;

- је дужан да благовремено, у писаној форми, обавести ЈКП о свим околностима које могу утицати на повећање или смањење потреба за коришћење комуналних услуга;

- корисник технолошке воде и воде ван система јавног водовода је дужан да, у свако доба, допусти стручним службама ЈКП проверу исправности мерног уређаја и проверу измерених количина технолошке воде;

- је дужан да омогући несметан надзор надлежних организационих јединица Градске управе (комуналне инспекције), ради отклањања недостатака на унутрашњим инсталацијама корисника;

- је дужан да све промене власништва пријави у писаној форми ЈКП, доношењем веродостојних докумената (купопродајни уговор, уговор о поклону, оставинско решење и др.), у року од 8 дана од дана настанка промене, као и све промене од значаја за пружање, утврђивање обима и наплату комуналних услуга. Уколико корисник не пријави настале промене у наведеном року ЈКП ће поднети пријаву организационој јединици управе, надлежној за инспекцијске послове;

- је дужан да пријави ЈКП, ако се стамбени објекат претвара у пословни простор, у року од 8 дана од дана настанка промене;

- је дужан да пријави ЈКП, ако део стамбеног објекта претвара у пословни простор у року од 8 дана од дана настанка промене, и по налогу ЈКП изврши раздвајање мреже и уградње новог водомера према техничким условима;

- је дужан да, у случају промене техничких услова и норматива насталих након извршеног прикључења у ранијем периоду, приступи усаглашавању истих са важећим;

* Уколико је корисник предузетник или правно лице, дужан је да у року од 8 дана од настанка статусне промене оснивања или гашења, прекида обављања делатности и слично, обавести ЈКП о тој статусној промени која има утицаја на обрачун и наплату комуналних услуга.

-Уколико дође до промене корисника комуналних услуга по основу закупа објекта власник објекта је дужан да у року од 8 дана од настанка промене обавести ЈКП о тој чињеници.

Уколико корисник не поступи по одредбама овог члана, ЈКП има право да настале промене изврши на основу пријаве овлашћених лица или институција.

**Потрошња, обрачун и плаћање утрошене воде**

**Члан 43.**

Потрошња воде утврђује се мерењем преко водомера.

Јединица за мерење утрошене воде је метар кубни (м3), односно 1000 литара.

Тип и врсту водомера одређује, набавља и уграђује ЈКП у складу са законом, односно техничким условима.

Изузетно од одредбе из става 1. овог члана, за кориснике - физичка лица за које нема услова за уградњу водомера у складу са овом одлуком, потрошња воде за месец дана утврђује се паушално у износу од 5 м3 по члану домаћинства, а за пословни простор 5 м3 по запосленом у привредном субјекту.

Потрошња воде утврђује се као просечна месечна потрошња за претходна три месеца у следећим случајевима:

- када је водомер скинут због редовне контроле или поправке, а ЈКП није уградио други водомер;

- у периоду за који се установи да је водомер био неисправан осим уколико је за неисправност истог крив корисник;

- за време за које није било могуће очитавање водомера од стране ЈКП;

-уколико из било ког разлога није могуће утврдити просечну потрошњу, примењују се одредбе о паушалном задужењу сходно ставу 4. овог члана;

Индивидуални корисници воду, канализацију и пречишћавање плаћају за утрошену количину утврђену очитавањем водомера, односно паушално, или према просечној потрошњи у складу са овом одлуком.

Корисници у стамбеним зградама воду и канализацију плаћају тако што се утрошена вода, утврђена очитавањем збирног водомера, дели са укупним бројем станара и множи са бројем чланова домаћинства. Број чланова домаћинства за сваку стамбену јединицу дужан је доставити ЈКП-у управник зграде и то у року од 8 дана од настанка промене.

**Члан 44.**

ЈКП врши замене водомера и сноси трошкове за исто, у периодичним прегледима на сваких 5 година тј. пре истека жига важности исправности водомера.

Трошкове поправке и ванредне контроле водомера сноси корисник код кога је, намерно или из непажње, дошло до оштећења водомера (пуцање стакла услед мраза или механичког оштећења, повреда пломбе, топљење механизма и сл.).

Трошкове ванредне контроле или замене водомера по захтеву корисника сноси корисник, осим ако се ванредном контролом не утврди да је водомер неисправан без кривице корисника, када трошкове сноси ЈКП.

У случају става 2. овог члана ЈКП је дужно да корисника у писаној форми обавести о начину отклањања недостатака на водомеру, року за отклањање недостатака, цени, начину плаћања и друго.

Ако корисник одбије да поступи у складу са обавештењем из предходног става, ЈКП ће привремено прекинути испоруку воде кориснику, док се недостаци на водомеру не отклоне.

**Члан 45.**

Забрањено је користити воду преко противпожарног хидранта јавног водовода без сагласности ЈКП.

Изузетно, од става 1. овог члана, за хитне интервенције, ватрогасној служби је дозвољено коришћење воде преко јавног хидраната без предходне сагласности ЈКП.

Ватрогасна служба је дужна да, о коришћењу воде са јавног хидранта за хитне интервенције, обавести ЈКП, у року од 24 часа од завршетка интервенције.

О одржавању хидраната јавног водовода стара се ЈКП, на терет средстава оснивача, а о хидрантима у зградама и привредним објектима власници.

**Члан 46.**

ЈКП је дужно да контролише исправност водомера и чита утрошак воде на водомерима и то:

- на водомерима индустријских потрошача и привреде најмање једном месечно;

- на водомерима пословних просторија најмање једном у 3 месеца;

- на водомерима стамбених објеката колективног становања једном месечно;

- на водомерима индивидуалних стамбених објеката (кућа), најмање једном у 3 месеца.

ЈКП је дужно да пре промена цене услуга снабдевања водом очита количину утрошене воде на водомеру.

ЈКП може одступити од обавеза прописаних ставом 1. овог члана, услед више силе (мраза, поплаве и др.) и тада обрачунава просечну потрошњу из периода када је водомер очитан, односно одредбе о паушалном задужењу сходно овој одлуци.

**Члан 47.**

Уколико се очитавање водомера не може извршити због запречености стварима, материјалом, водом или из других разлога објективне природе, кривицом или непажњом потрошача, овлашћени радник ЈКП ће кориснику оставити писано обавештење прибијањем на врата, са назнаком да отклони разлоге неочитавања и о томе обавести ЈКП у року од 8 дана.

Ако корисник не поступи у складу са ставом 1. овог члана, ЈКП ће потрошњу воде обрачунати као паушалну потрошњу и то у износу од 10м3 по члану домаћинства, односно 10м3 по запосленом раднику уколико је потрошач привредни субјект.

Ако корисник и у наредном обрачунском периоду не поступи у складу са ставом 1. овог члана, ЈКП може корисника привремено искључити са мреже јавног водовода, до отклањања разлога неочитавања.

Након отклањања разлога неочитавања мерног инструмента, корисник нема право да тражи рефундацију и отпис задужења које је настало у складу са ставом 2. овог члана, без обзира ако се утврди да је потрошња била мања. Уколико је потрошња била већа од норматива прописаног ставом 2. овог члана наплата се врши по тој већој потрошњи.

**Члан 48.**

ЈКП је обавезно да корисницима код којих се водомер чита сваког месеца, достави рачун за испоручену воду.

Корисницима код којих се водомер не чита сваког месеца рачун за испоручену воду и за прикупљање, одвођење и прераду отпадних вода доставља се једном у три месеца, док потрошачи имају могућност аконтационе уплате рачуна на месечном нивоу.

**Члан 49.**

ЈКП припада накнада за пружање услуга снабдевања водом, односно канализационих услуга, према утрошеној количини воде.

Накнада за пружање услуга из претходног става, утврђује се и плаћа по м3 утрошене воде, и то грађани аконтационо до 15-ог у месецу за претходни месец, а укупан дуг по обрачуну, до краја месеца.

Плаћање рачуна врши се:

- на благајни ЈКП;

- у пошти или банци, или

- на други начин, у складу са законом

На рачун из става 2. овог члана, корисник може да поднесе приговор ЈКП, најкасније у року од 8 дана од дана достављања рачуна.

ЈКП је дужно да приговор реши у року од 15 дана од дана пријема истог, и о томе обавести корисника.

Ако ЈКП решавајући по приговору утврди да је исти основан, дужно је да рачун исправи.

**Члан 50.**

Ако корисник не плати достављени рачун у року из члана 49. став 2. ове одлуке, ЈКП има право на законску затезну камату, коју наплаћује од корисника.

**Члан 51.**

Цену за м3 испоручене воде као и за прикупљање, одвођење и прераду отпадних вода утврђује ЈКП на основу начела и елемената за одређивање цена услуга у складу са Законом о комуналним делатностима, уз сагласност оснивача.

Количина испоручене воде израчунава се према разлици стања бројила на водомеру на крају и на почетку временског периода очитавања, осим случајева из члана 43. став 4. и 5. ове одлуке.

**Члан 52.**

Председник скупштине станара стамбене зграде / управник зграде дужан је да све промене у броју чланова домаћинства код корисника пријави најкасније у року од 8 дана ЈКП, како би се извршио правилан обрачун потрошње воде.

У случају да не постоји председник скупштине станара стамбене зграде / управник зграде, промене је могуће извршити овереном изјавом уз потпис 3 сакорисника који деле воду са корисником на кога се промена односи или изјавом о члановима домаћинства овереном од стране надлежног органа.

**Члан 53.**

Власник стана, куће или другог објекта прикљученог на јавни водовод који не станује на адреси стана, куће или објекта дужан је да у писаној форми ЈКП достави адресу на коју ће му се достављати рачуни за испоручену воду и за прикупљање, одвођење и прераду отпадних вода.

Уколико корисник не поступи сходно претходном ставу, сматраће се да је рачун уредно уручен (достављен) и има снагу извршне исправе.

**Члан 54.**

ЈКП ће ускратити испоруку воде кориснику и у следећим случајевима:

1. када корисник писаним путем одјави коришћење воде, по претходном измирењу свих обавеза и дугова према ЈКП;

2. када је стање унутрашњег водовода такво да угрожава здравље осталих корисника воде, односно да угрожава квалитет воде у јавном водоводу;

3. када се на водоводном прикључку појави електрични напон;

4. када се очитавање водомера не може извршити због запречености стварима, материјалом, водом или из других разлога, а корисник није отклонио разлоге неочитавања ни после писменог обавештења од стране ЈКП, у складу са чланом 47. ове одлуке;

5. када корисник крши акт о мерама штедње воде из члана 6. ове одлуке;

6. када корисник предузме било какве недозвољене радње на водомеру, повреди пломбу или замени регистровани водомер;

7. када има више корисника чија се потрошња воде региструје преко једног водомера осим у случају колективног становања у смислу одредаба ове одлуке;

8. када настане квар, оштећење или сметња на водоводној инсталацији корисника, или ако корисник ненаменски троши воду;

9. када корисник не поступи у складу са одредбама члана 44. став 4. ове одлуке;

10. када корисник предузме било какву штетну радњу на прикључку на мрежу за коју није овлашћен;

11. када корисник не плати у целости рачун за испоручену воду и одвођење и пречишћавање отпадних вода, или другух комуналних услуга које врши ЈКП, у складу са законом и овом одлуком.

У случајевима из става 1. овог члана ЈКП, пошто утврди чињенично стање, доноси решење о ускраћивању испоруке воде.

По жалби на решење из предходног става решава Надзорни одбор ЈКП.

Жалба не одлаже извршење решења.

Ускраћивање испоруке воде, у случајевима из става 1. овог члана, траје док се не отклоне недостаци због којих је дошло до ускраћивања испоруке.

Трошкове, који настану због ускраћивања испоруке воде и поновног успостављања испоруке, сноси корисник.

Изузетно, ускраћивање испоруке воде због неблаговременог плаћања рачуна за утрошену воду, не може се извршити болници, ватрогасној служби, дечијим установама и школама.

**III ОДВОЂЕЊЕ АТМОСФЕРСКИХ И ПРЕЧИШЋАВАЊЕ ОТПАДНИХ И УПОТРЕБЉЕНИХ ВОДА (КАНАЛИЗАЦИЈА)**

**Члан 55.**

На територији општине Љубовија:

- јавном канализацијом за отпадне и употребљене воде управља ЈКП;

- јавном атмосферском канализацијом управља у целости и о истој се стара ЈП;

- унутрашњом и индустријском канализацијом управљају корисници;

- средства за чишћење и одржавање атмосферске канализације обезбеђује ЈП уз материјалну подршку оснивача.

**Изградња, реконструкција и прикључивање на јавну канализацију**

**Члан 56.**

На захтев власника, односно корисника објекта, ЈКП решењем утврђује техничке услове за прикључење објекта на јавну канализацију, у складу са важећим техничким условима и нормативима.

Техничке нормативе из става 1. овог члана, утврђује ЈКП.

**Члан 57.**

Техничка документација за изградњу јавне канализације, подлеже претходној сагласности ЈКП, у погледу испуњености техничких и других услова, без које се не може издати дозвола за изградњу.

Услове за пројектовање канализационог прикључак ЈКП обавезно издаје на захтев власника, односно корисника објекта, у року од 30 дана од дана подношења захтева.

**Члан 58.**

Изградњу јавне канализације врши ЈКП уколико за то има материјално техничке и кадровске могућности, односно други извођач радова коме то након спроведеног поступка јавне набавке повери ЈКП као инвеститор у име општине Љубовија.

Извођач радова је обавезан да писаним путем обавести ЈКП о почетку извођења радова на изградњи јавне канализације, најкасније 8 дана пре почетка извођења истих.

Техничка документација за изградњу јавне канализације обавезно подлеже претходној сагласности ЈКП у погледу техничких и других услова, без којих се не може издати одобрење за изградњу.

Надзор над извођењем радова на канализационој мрежи врши ЈКП, односно други субјект кога ангажује ЈКП као инвеститор.

**Члан 59.**

Прикључак на мрежу јавне канализације изводи ЈКП.

Извођење прикључка врши се на терет власника, односно корисника објекта.

**Члан 60.**

Власник, односно корисник објекта, дужан је да одржава прикључак на мрежу јавне канализације у исправном стању.

**Члан 61.**

Изнад, испод или у непосредној близини јавне канализације, радови се могу изводити само уз сагласност ЈКП.

На парцелама на којима је, односно уз које је изграђена јавна канализација, одређује се појас за њено одржавање у коме се не може градити, или се може градити по посебним условима које одреди ЈКП.

ЈКП не одговара за штету коју власник парцеле на којој се налази, односно уз коју пролази јавна канализација, претрпи због пуцања или оштећења цевовода или канала, ако је објекат изграђен супротно одредбама ставова 1. и 2. овога члана.

**Члан 62.**

Инвеститор, уколико инвеститор није ЈКП, је дужан да, у року од 30 дана од дана добијања употребне дозволе, изграђене уређаје, објекте и опрему јавне канализације, преда ЈКП на одржавање и управљање.

**Члан 63.**

ЈКП је дужно да, у року од 30 дана од дана добијања употребне дозволе за изградњу јавне канализације, писаним путем обавести власнике објеката или носиоце права коришћења, да су се стекли технички услови за прикључење на исту.

Носилац права коришћења, односно власник објекта, дужан је да прикључи своју унутрашњу канализацију у року од 6 месеци од дана пријема обавештења из става 1. овог члана.

**Члан 64.**

Услове и начин прикључења унутрашње и индустријске канализације на јавну канализацију утврђује ЈКП својим актом, у складу са законом.

Прикључење унутрашње и индустријске канализације на јавну канализацију врши ЈКП.

Трошкове прикључења на јавну канализацију сноси власник, односно носилац права коришћења на објекту.

**Члан 65.**

Индустријска канализација, чије отпадне воде могу угрозити функционисање јавне канализације, може се прикључити на јавну канализацију, само уколико има постављене уређаје за пречишћавање и инструменте за мерење количине и квалитета отпадних вода.

**Члан 66.**

Корисник је дужан да после прикључења унутрашње или индустријске канализације на јавну канализацију, септичку јаму стави ван употребе.

**Члан 67.**

Ако се корисник прикључи на јавну канализацију без, односно противно условима издатим од стране ЈКП, комунални инспектор донеће решење о искључењу са јавне канализације.

У поступку искључења примењују се одредбе члана 54. ове одлуке.

**Члан 68.**

Корисник индустријског објекта прикљученог на јавну канализацију, дужан је да отклони кварове на својим уређајима за пречишћавање отпадних вода, у року од 3 дана, уколико се истим не постижу тражени ефекти примарног пречишћавања.

Трошкове отклањања кварова из става 1. овог члана сноси корисник индустријског објекта.

**Накнада за пречишћавање и одвођење отпадних вода**

**Члан 69.**

Накнаду за пречишћавање и одвођење отпадних вода плаћају корисници јавне канализације.

Висину накнаде за коришћење јавне канализације утврђује ЈКП, уз сагласност оснивача, по 1м3 утрошене воде, односно по 1 м3 упуштене индустријске воде.

**Члан 70.**

Количина отпадних вода које корисници испуштају у јавну канализацију утврђује се:

1. за кориснике који у јавну канализацију поред фекалне упуштају и индустријске отпадне воде, путем посебног мерача протока;

2. за остале кориснике који су прикључени на јавни водовод, на основу количине утрошене воде из јавног водовода измерене на водомеру;

3. за кориснике који користе алтернативни систем снабдевања воде, висина накнаде за коришћење услуге утврђује се на основу посебног правилника ЈКП.

**Члан 71.**

Корисницима, који у јавну канализацију, поред фекалне, упуштају и индустријске отпадне воде, а који немају мерни уређај за мерење количине испуштене воде, количина отпадних вода до уградње мерног уређаја утврђује се споразумно са ЈКП.

Рок за уградњу мерних уређаја, из става 1. овог члана, је 6 месеци од дана ступања на снагу ове одлуке.

**Члан 72.**

Накнада за коришћење јавне канализације плаћа се једном месечно, односно најмање једном у три месеца, на начин прописан чланом 49. ове одлуке.

Очитавање уређаја за мерење количине и квалитета испуштене отпадне воде врше овлашћени радници ЈКП, у присуству корисника, у случају из члана 70. став 3. ове одлуке.

Корисник има право приговора ЈКП на обрачун накнаде из става 1. овог члана, у складу са чланом 49. ове одлуке.

**Члан 73.**

Надлежни орган општине Љубовија може утврдити категорије комуналних услуга који плаћају субвенционисану цену комуналне услуге, као и износ субвенције за сваку категорију.

Надлежни орган општине Љубовија је дужан да достави списак корисника комуналне услуге из става 1. овог члана ЈКП-у као и да надокнади субвенционирани део цене ЈКП-у.

**Одржавање канализације**

**Члан 74.**

О одржавању јавне канализације стара се ЈКП.

О одржавању кишне канализације стара се ЈП.

О одржавању унутрашње и индустријске канализације старају се власници, односно корисници.

**Члан 75.**

У случају изливања отпадних вода и фекалија из јавне канализације на јавне површине, због загушења или неблаговременог чишћења, ЈКП је дужно да у најкраћем могућем року изврши одгушење, а загађене површине очисти, опере и дезинфикује.

**Члан 76.**

Забрањено је у јавну канализацију, испуштати или у њу убацивати отпадне материје или предмете који могу оштетити уређаје, инсталације, односно штетно деловати на здравље људи.

Привредни субјекти дужни су да за своје потребе изграде посебне уређаје за пречишћавање материја из става 1. овог члана у складу са посебним прописом.

**IV НАДЗОР**

**Члан 77.**

Послове инспекцијског надзора над спровођењем ове одлуке врши комунални инспектор Општинске управе општине Љубовија.

**Члан 78.**

У вршењу надзора комунални инспектор је овлашћен да:

1. контролише да ли се комунална делатност обавља на начин утврђен законом и овом одлуком;

2. контролише стање комуналних објеката;

3. контролише да ли се комуналне услуге пружају у складу са одредбама ове одлуке;

4. нареди уклањање ствари и других предмета са јавних површина и комуналних објеката, инсталација и уређаја;

5. нареди искључење индивидуалног корисника, правног лица или предузетника са комуналног објекта;

6. нареди извршење утврђених обавеза и предузимање мера за отклањање недостатака;

7. предузима и друге мере утврђене законом и овом одлуком.

**Члан 79.**

Комунални инспектор, у вршењу инспекцијског надзора, кад утврди да се омета коришћење комуналних објеката, остављањем ствари и других предмета или на други начин, наредиће кориснику, односно сопственику, ако је присутан, да одмах уклони те ствари односно предмете, под претњом принудног извршења.

Ако се лице из става 1. овог члана не налази на лицу места, комунални инспектор ће без саслушања странке донети решење којим ће наложити да се ствари и други предмети уклоне у одређеном року. Ово решење ће се налепити на те ствари, односно предмете, уз назначење дана и часа када је налепљено, чиме се сматра да је достављање решења извршено. Доцније оштећење, уништење или уклањање овог решења не утиче на ваљаност достављања.

Ако лице из става 1. овог члана не поступи по датом налогу, комунални инспектор одредиће да се те ствари уклоне о трошку корисника, односно сопственика, преко другог лица, на место које је за то одређено, о чему га, ако постоји могућност, обавештава.

Комунални инспектор, у вршењу инспекцијског надзора, наложиће решењем кориснику отклањање недостатака на унутрашњим инсталацијама, као и да омогући приступ приликом извршења решења, којим се налаже отклањање недостатака или искључења корисника.

О жалби, против решења комуналног инспектора, решава Општинско веће општине Љубовија.

Жалба против решења које донесе комунални инспектор, у вези са инспекцијским надзором, не одлаже његово извршење.

**V КАЗНЕНЕ ОДРЕДБЕ**

**Члан 80.**

Новчаном казном у износу од 100.000,00 динара, казниће се за прекршаје из члана 7, члана 12. став 2. и 4, члана 27, члана 29. став 1. и 2, члана 31, члана 35. став 2, члана 44. став 4, члана 45. став 1, члана 58, члана 60, члана 67, члана 68. и члана 76. ове одлуке, правно лице.

Новчаном казном у износу од 25.000,00 динара, за прекршаје из става 1. овог члана, казниће се и одговорно лице у правном лицу.

Новчаном казном у износу од 20.000,00 динара, казниће се за прекршаје члана 7, члана 12. став 2. и 4, члана 27, члана 29. став 1. и 2, члана 31, члана 35. став 2, члана 44. став 4, члана 45. став 1, члана 58, члана 60, члана 67, члана 68. и члана 76. ове одлуке, физичко лице.

Новчаном казном у износу од 50.000,00 динара, казниће се за прекршај из члана 7, члана 12. став 2. и 4, члана 27, члана 29. став 1. и 2, члана 31, члана 35. став 2, члана 44. став 4, члана 45. став 1, члана 58, члана 60, члана 67, члана 68. и члана 76. ове одлуке, предузетник.

Новчаном казном у износу од 100.000,00 динара, казниће се за прекршаје из члана 28, члана 30, члана 42, члана 47. став 2, члана 52, члана 53. и члана 66. ове одлуке, правно лице.

Новчаном казном у износу 25.000,00 динара, казниће се за прекршаје из члана 28, члана 30, члана 42, члана 47. став 2, члана 52, члана 53. и члана 66. ове одлуке, одговорно лице у правном лицу.

Новчаном казном у износу 20.000,00 динара, казниће се за прекршаје из члана 28, члана 30, члана 42, члана 47. став 2, члана 52, члана 53. и члана 66. ове одлуке, физичко лице.

Новчаном казном у износу од 50.000,00 динара казниће се за прекршај из члана 28, члана 30, члана 42, члана 47. став 2, члана 52, члана 53. и члана 66. ове одлуке, предузетник.

За новчану казну из става 1, 2, 3, 4, 5, 6, 7 и 8 овог члана издаје се прекршајни налог.

**Члан 81.**

Новчаном казном од 150.000,00 динара казниће се за прекршај ЈКП ако:

1. не врши испоруку воде корисницима у складу са чланом 6. ове одлуке;

2. поступи супротно члану 21. и 23. ове одлуке;

3. не изврши прикључење објекта подносиоца захтева на јавни водовод, у складу са чланом 25. ове одлуке;

4. не изврши поправку прикључка у року прописаном чланом 29. став 3. ове одлуке;

5. не обавести корисника о извођењу поправке и промени прикључка, у складу са чланом 32. ове одлуке;

6. поступи супротно члану 33. ове одлуке;

7. поступи супротно члану 37. став 2. и 3. ове одлуке;

8. пре почетка извођења радова из члана 38. ове одлуке не обавести кориснике;

9. површину оштећену извођењем радова не доведе у првобитно стање, у складу са чланом 39. ове одлуке;

10. поступи супротно члану 41. став 1. алинеје 1-8 ове одлуке;

11. поступи супротно члану 43. ове одлуке;

12. поступи супротно члану 44. став 1. и 3. ове одлуке;

13. поступи супротно члану 45. став 4. ове одлуке;

14. очитавање водомера не врши у складу са чланом 46. ове одлуке;

15. поступи супротно члану 47. став 1. ове одлуке;

16. поступи супротно члану 49. став 4. и 5. ове одлуке;

17. поступи супротно члану 54. став 2. ове одлуке;

18. поступи супротно члану 56. и 57. став 2. ове одлуке;

19. поступи супротно члану 63. став 1. ове одлуке;

20. очитавање уређаја за мерење количине и квалитета испуштене отпадне воде врши без присуства корисника (члан 72. став 2. ове одлуке);

21. се не стара о одржавању јавне канализације (члан 74. ове одлуке);

22. поступи супротно члану 75. ове одлуке.

За прекршај из става 1. овог члана казниће се одговорно лице у јавном и јавно комуналном предузећу и то новчаном казном од 25.000,00 динара.

**Члан 82.**

Новчаном казном од 100.000,00 динара казниће се за прекршај правно лице ако:

1. поступи супротно члану 14. став 2. ове одлуке;

2. поступи супротно члану 19. став 1. и 2. ове одлуке;

3. изводи грађевинске и друге радове изнад, испод или у непосредној близини водоводних цеви и у зони непосредне заштите изворишта и резервоара, без претходне сагласности ЈКП (члан 36. став 1. ове одлуке);

4. поступи супротно члану 45. став 3. ове одлуке;

5. поступи супротно члану 47. став 1. ове одлуке;

6. не дозволи ЈКП ускраћивање испоруке воде у случајевима из члана 54. став 1. ове одлуке;

7. поступи супротно члану 61. став 1. и 2. ове одлуке;

8. поступи супротно члану 62. ове одлуке;

9. не прикључи своју унутрашњу канализацију на јавну канализацију, у року прописаном чланом 63. став 2. ове одлуке;

10. ако не поступи по решењу комуналног инспектора.

За прекршај из става 1. овог члана, казниће се одговорно лице у правном лицу, односно физичко лице, новчаном казном од 25.000,00 динара.

За прекршај из става 1. овог члана, казниће се предузетник, новчаном казном од 50.000,00 динара.

**VI ПРЕЛАЗНЕ И ЗАВРШНЕ ОДРЕДБЕ**

**Члан 83.**

ЈКП ће усагласити акта за чије је доношење овлашћен законом и овом одлуком, у року од 60 дана од дана ступања на снагу ове одлуке.

Одредбе ове одлуке се непосредно примењују на све међусобне односе између ЈКП и корисника комуналних услуга те у том смислу није неопходно закључивање појединачних уговора о међусобном уређивању права и услуга између истих, као ни издавање појединачних решења према корисницима.

**Члан 84.**

Власници, односно корисници објеката, који су прикључени на јавни водовод и јавну канализацију супротно одредбама ове одлуке, дужни су ускладити своју документацију и прикључак са одредбама ове одлуке, у року од 6 месеци од дана ступања на снагу ове одлуке.

**Члан 85.**

Власницима, односно корисницима објеката прикључених на јавни водовод и јавну канализацију супротно одредбама ове одлуке потрошња воде и количина упуштених отпадних вода за укупан период прикључења одређује се на основу просечне пропустности прикључка, сем код корисника чији су водомери евидентирани у ЈКП, којима се потрошња воде и количина упуштених отпадних вода наплаћује према потрошњи.

**Члан 86.**

На све што није регулисано овом одлуком биће примењене одговарајуће одредбе важећег Закона о комуналним делатностима и других аката.

**Члан 87.**

Ступањем на снагу ове одлуке престаје да важи Одлука о водоводу број 06-172/2001-01 од 14.11.2001. године са свим изменама и допунама и Одлука о градској канализацији број 06-214/86-01 од 24.06.1986.године са свим изменама и допунама.

**Члан 88.**

Ова одлука ступа на снагу осмог дана од дана објављивања у „Службеном листу општине Љубовија“.

**СКУПШТИНА ОПШТИНЕ ЉУБОВИЈА**

**Број: 06-15/20-04 ПРЕДСЕДНИК**

**СКУПШТИНЕ ОПШТИНЕ**

**Горан Јосиповић**